สินเชื่อบุคคลโตแผ่ว รายได้ต่ำระวังใช้จ่าย
ธปท.เผยเดือน ส.ค.ใช้จ่ายผ่านบัตรเครดิตเพิ่มจากเดือนก่อนเพียง 1.96% ด้านสินเชื่อส่วนบุคคลโตแผ่ว
11 ต.ค. 2559

ธปท.เผยเดือน ส.ค.ใช้จ่ายผ่านบัตรเครดิตเพิ่มจากเดือนก่อนเพียง 1.96% ด้านสินเชื่อส่วนบุคคลโตแผ่ว
ธนาคารแห่งประเทศไทย (ธปท.) รายงานการให้บริการบัตรเครดิตของระบบสถาบันการเงินเดือน ส.ค.ที่ผ่านมา ว่า ทั้งระบบมียอดใช้จ่ายผ่านบัตรเครดิตรวม 1.43 แสนล้านบาท เพิ่มขึ้นจากเดือนก่อนหน้า 2,738 ล้านบาท หรือ 1.96% ส่วนใหญ่ 1.02 แสนล้านบาท ใช้จ่ายผ่านบัตรเครดิตที่ออกโดยธนาคารพาณิชย์
ทั้งนี้ รายละเอียดการใช้จ่ายแบ่งเป็น 1.การใช้จ่ายในประเทศ 1.17 แสนล้านบาท เพิ่มขึ้น 3,716 ล้านบาท หรือ 3.27% แต่น่าสังเกตว่าบัตรที่ออกโดยบริษัทประกอบธุรกิจบัตรเครดิตที่มิใช่สถาบันการเงิน (นันแบงก์) ที่ผู้ถือบัตรส่วนใหญ่มีรายได้ต่อเดือนไม่สูงมาก เริ่มใช้จ่ายผ่านบัตรลดลงเล็กน้อย 46 ล้านบาท คาดว่าผู้ถือบัตรระมัดระวังการใช้จ่ายจากเศรษฐกิจที่ฟื้นตัวช้า
2.การใช้จ่ายในต่างประเทศ 9,045 ล้านบาท ลดลง 1,403 ล้านบาท หรือ 13.43% เป็นการลดลงทั้งบัตรที่ออกโดยธนาคารและนันแบงก์ จำนวน 894 ล้านบาท และ 510 ล้านบาท ตามลำดับ คาดว่าเป็นไปตามฤดูกาลที่มีการไปเที่ยวต่างประเทศน้อยลง และ 3.การกดเงินสดล่วงหน้า 1.64 หมื่นล้านบาท เพิ่มขึ้น 425 ล้านบาท หรือ 2.67% ยังเพิ่มขึ้นพอสมควรตามการหมุนเงินเพื่อใช้จ่ายของผู้ถือบัตรทั่วไป
สำหรับบัตรทั้งระบบมี 22.75 ล้านใบ เพิ่มขึ้นจากเดือนก่อนหน้า 1.5 แสนใบ หรือ 0.66% มียอดสินเชื่อคงค้างทั้งสิ้น 3.13 แสนล้านบาท ลดลงเล็กน้อย 1,118 ล้านบาท หรือ 0.36% 
อย่างไรก็ดี หากเทียบกับระยะเดียวกันปีก่อน ปริมาณการใช้จ่ายผ่านบัตรเครดิตทั้งระบบยังเพิ่มขึ้น 7,119 ล้านบาท หรือ 5.25% แบ่งเป็นใช้จ่ายในประเทศเพิ่ม 5,712 ล้านบาท หรือ 5.12% ใช้ในต่างประเทศเพิ่ม 1,085 ล้านบาท หรือ 13.63% และใช้กดเงินสดล่วงหน้าเพิ่ม 322 ล้านบาท หรือ 2.01% และมียอดสินเชื่อคงค้างเพิ่มขึ้น 1.37 หมื่นล้านบาท หรือ 4.56%
นอกจากนี้ ธปท.ยังรายงานสินเชื่อส่วนบุคคลภายใต้กำกับเดือน ส.ค. ว่า มียอดสินเชื่อคงค้างรวม 3.31 แสนล้านบาท เพิ่มขึ้น 2,179 ล้านบาท หรือ 0.66% ไม่สูงมากนัก เนื่องจากประชาชนระวังการใช้จ่ายจึงไม่กู้เพิ่ม ประกอบกับธนาคารและนันแบงก์กังวลหนี้เสีย 
นอกจากนี้ เมื่อเทียบกับระยะเดียวกันปีก่อน สินเชื่อส่วนบุคลมีจำนวนบัญชีเพิ่มขึ้น 8.45 แสนบัญชี หรือ 6.75% และยอดสินเชื่อคงค้างเพิ่มขึ้น 1.1 หมื่นล้านบาท หรือ 3.43% แต่น่าสังเกตว่าสินเชื่อบุคคลที่ปล่อยโดยธนาคารพาณิชย์ปรับลดลง โดยจำนวนบัญชีลดลง 2.28 แสนบัญชี หรือ 8.28% และสินเชื่อลดลง 4,810 ล้านบาท หรือ 3%